**Amilcare Ponchielli** (født 31. august 1834 i Paderno i Italia, død 16. januar 1886 i Milano) var en italiensk komponist og musikkpedagog.

Liv og virke
------------

### Bakgrunn

Amilcare Ponchielli ble født i Paderno (siden 1950 kalt Paderno Ponchielli) i provinsen Cremona i regionen Lombardia i Italia. Han viste tidlig musikalsk talent, og ni år gammel vant han et stipend for å studere ved konservatoriet i Milano. 

### Komponist

Her ved konservatoriet skrev han sin første symfoni bare ti år gammel. I 1856, to år etter at han forlot konservatoriet, skrev han sin første opera *I promessi sposi* - *De trolovede* basert på romanen *I promessi sposi* av Alessandro Manzoni. 

De følgende operapremiærene ble uten særlig suksess, og den tidlige karrieren hans var preget av finansielle vanskeligheter. Fra 1861 til 1874 ledet han blåseorkeseret *Banda della Guardia Nazionale* i byen Piacenza, og i denne perioden komponerte eller arrangerte han over 200 verk for blåseorkester. Blant disse finnes den aller første konserten som er skrevet for eufonium. Ponchiellis gjennombrudd kom da han reviderte sin første opera, *I promessi sposi*, i 1872. Nå var han i ferd med å skape seg et navn, og balletten *Le due gemelle* fra 1873 hjalp på framgangen hans.

I 1874 slo han seg ned i Milano, og den 26. juni giftet han seg med sopranen Teresina Brambilla (1845-1921) som hadde spilt rollen som *Lucia* i nyoppføringen av *I promessi sposi*.

I 1874 skrev Ponchielli også operaen *I Lituani* – *Litauerne*, som fikk en god mottagelse og ble fremført i St. Petersburg ti år senere. Det best kjente verket hans i dag er operaen *La Gioconda* (1876), basert på skuespillet *Angelo, tyrannen fra Padua* av Victor Hugo. *La Gioconca* er i fire akter og er særlig kjent for ballettmusikken *Timenes dans*. Operaen ble omarbeidet flere ganger, og versjonen som er mest populær i dag kom ut i 1880. I 1876 startet Ponchielli også på arbeidet med operaen *I mori di Valenza*, som han selv aldri skulle bli ferdig med. Operaen ble uroppført i 1914, 28 år etter komponistens død.

Ponchiellis neste store operaverk ble det bibelske dramaet *Il figliuol prodigo* (Den fortapte sønn) fra 1880. Operaen *Marion Delorme* kom fem år senere. Begge var basert på skuespill av Victor Hugo. Til tross for at de var rike på musikalsk nytenking ble de ingen store suksesser i samtiden. Likevel inspirerte de den nye generasjonen italienske komponister, som Giacomo Puccini, Pietro Mascagni og Umberto Giordano.

I 1881 ble Ponchielli utnevnt til kapellmester i katedralen i Bergamo, og samme år ble han professor i komposisjon ved konservatoriet i Milano. Her hadde han blant andre Puccini og Mascagni som elever. 

Ponchielli døde i Milano i 1886.

Populærkultur
-------------

Ponchiellis *Timenes dans* er brukt i Walt Disneys musikalske animasjonsfilm Fantasia og ble også brukt som melodi til sangteksten *Hello Muddah, Hello Fadduh* av Allan Sherman, kjent på norsk som *Heisann Mutter'n, heisann Fatter'n* og på svensk som *Brev från kolonien* av Cornelis Vreeswijk.

Referanser
----------

1. 1 2   Gemeinsame Normdatei, besøkt 27. april 2014[Hentet fra Wikidata]
2. ↑   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2 3 4   Archivio Storico Ricordi, Archivio Storico Ricordi person-ID 496, besøkt 3. desember 2020[Hentet fra Wikidata]
4. 1 2   Musicalics, Musicalics komponist-ID 81079[Hentet fra Wikidata]
5. ↑   Encyclopædia Britannica Online, Encyclopædia Britannica Online-ID biography/Amilcare-Ponchielli, besøkt 9. oktober 2017[Hentet fra Wikidata]
6. ↑   Gemeinsame Normdatei, besøkt 31. desember 2014[Hentet fra Wikidata]
7. ↑   Store sovjetiske encyklopedi (1969–1978), avsnitt, vers eller paragraf Понкьелли Амилькаре, besøkt 28. september 2015[Hentet fra Wikidata]

Eksterne lenker
---------------

* (en) Amilcare Ponchielli – kategori av bilder, video eller lyd på Commons Rediger på Wikidata
* (en) Amilcare Ponchielli på Internet Movie Database Rediger på Wikidata

* (sv) Amilcare Ponchielli i Svensk Filmdatabas Rediger på Wikidata

* (da) Amilcare Ponchielli på Scope Rediger på Wikidata

* (en) Amilcare Ponchielli på AllMovie Rediger på Wikidata
* (en) Amilcare Ponchielli på Discogs Rediger på Wikidata

* (en) Amilcare Ponchielli på MusicBrainz Rediger på Wikidata

* (en) Amilcare Ponchielli på Spotify Rediger på Wikidata

* (en) Amilcare Ponchielli på AllMusic Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Österreichisches Musiklexikon **·** Encyclopædia Universalis **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** ICCU **·** BNE **·** CiNii **·** MusicBrainz
 |